HEILBRON. - In een van die afgryslikste plaasmoorde nog in die Oos-Vrystaat is 'n jong boere-egpaar van die distrik vermoedelik geskiet en 'n ent van hul plaas af in hul stasiewa aan die brand gesteek.
'n Man van die distrik is reeds in 'n intensiewe polisie-ondersoek in hegtenis geneem ná die wrede moorde op mnr. Fanie (42) en mev. Ina Smith (33) van die plaas Vadersdeel.
Lede van die polisie se opsporingseenheid en van die eenheid vir ernstige geweldsmisdade het hul by die plaaslike polisiebeamptes aangesluit vir die ondersoek en 'n soektog na nog moontlike verdagtes.
Kapt. Rosa Benadé, polisiewoordvoerder in die Noord-Vrystaat, het gisteraand gesê die motief vir die moorde is in hierdie stadium 'n raaisel.